En agosto de 1942 os alemans plegoron a lo mont Elbrús. Con l'aduya d'os tartres panturquistas refuchiatos en Turquía se formó o comité Nacional d'o Caucaso d'o Norte, con a intención d'aplegar a los carachais y balcars en una mesma demarcación territorial (os sovieticos no la heban feita porque a presencia d'un relieve como o Elbrús no permite comunicacions dreitas). Manimemos enantes de cabo d'anyo os alemans habioron d'evacuar a zona por a derrota en Stalingrado, que no lis permitiba defender as posicions en o Caucas y a Mar Negra. En represalia en noviembre de 1943 as autoridatz sovieticas deportoron en masa a los carachais t'Asia Central, y o 8 de marzo de 1944 facioron lo mesmo con os balcars. No en tornarían dica 1957, y a diferencia d'o que se desbinió en Inguixetia u Crimeya, o suyo territorio no fue ocupato por nacionalidatz vicinas. A Oblast de Carachaievo-Cherquesia fue restablita. No fuoron formalment "rehabilitatos" dica noviembre de 1989. En 1990 se proclamó a Republica Carachai en acto merament formal, car no tienen reconoiximiento oficial de Rusia ni d'atros estatos.